khistorydata/jeongjo-sjw-relations huggingface dataset:
정조 23년 · 목
疏略曰昨冬關東査事出而卽臣孤負之罪已無餘地矣名登罪首跡涉欺天律以邦憲萬戮猶輕聖度天大薄竄旋宥生還故土銜結是圖第臣有未暴之衷豈不仰首鳴號於仁覆之天乎五載東藩莫量疏闇如干民瘼略殫牽補而至若浦戶之弊恩諭屢下丁寧懇惻臣先從營門卜定之弊或減或罷成出節目之於啓聞則臣雖萬萬無狀豈忍自我設施自我毀劃而經年之後査狀首犯遽歸臣身臣百爾思惟終未記得自眩於然疑之間首實於淑問之下而追聞行査時所據文蹟則卽營吏之私通而臣乃尸居不能照察自歸於故犯之科臣雖百喙敢曰不知臣所以慚恧欲死者也苟使臣有冒犯之心則節目未成之前何無一番卜定乃於節目登聞之後數十鮮魚有何所關甘爲首犯之計作此無忌之孼乎揆以常情恐無是理而今於垂死之年得此罪名雖蒙洗滌之恩何敢冒進重犯壞四維之誅哉且臣前叨金吾時臨事昏憒峻被臺評議啓顚錯又蒙譴罰至今追惟惶汗浹背由前由後無以趨命乞削臣職名
정조 23년 · 강
命古群山鎭將另擇差遣使萬頃倅聽其節制該鎭勘籍亦依平薪例擧行阿耳鎭稍重體例事令關西帥臣論理狀聞
정조 23년 · 목
全罷右水使林裁洙狀啓以爲因兵曹關以鎭弊之昔無今有民戶之昔盛今殘與夫諸般不及履歷時條件詳爲査問於古群山僉使金益烈處矣卽接該僉使牒報則以爲本鎭民戶不過五百餘戶而山峭土瘠本不務農只以漁採爲業聚散無常本鎭陞作履歷窠時各項民瘼之關係於兩營及地方官者幾皆矯革擧有安業之樂及夫罷履歷之後本邑之各樣侵漁不一其端其中七條弊瘼俱是他鎭之所無而實爲鎭民切骨之痛云後錄七條弊瘼其一田結事也本鎭田結只爲二十五結而五結則以鎭垈免稅二十結自本邑收稅蓋本鎭素非生穀之地故每以錢防納一結防價當豐則二十七八兩値歉則三十餘兩昨春則一結防價以三十六兩勒責捧去且邑吏收捧之時預爲入來累朔留連供饋之需正租爲二十石田民等處加歛其外豚石魚間一束又爲逐戶徵歛猛杖威脅民不支堪至於逃走相續其一戶籍事也每當式年邑吏入來島中人口錢不計男女每口五分收捧約正稱以文書所柴油紙價每戶五分收捧色吏供饋次正租五石逐戶分徵毋論京鄕成籍時不無若干公費而本鎭則十口之家爲五錢五分況又豚魚一束逐戶捧去此亦莫大之橫徵其一徵族事也鎭民有族戚於本邑者不計族親之遠近又不計家勢之有無邑吏之受食還上與久遠所逋之數當犯者雖有家產田土初不徵捧沒數責徵於鎭民雖以昨春鎭民洪錫疇事觀之其妻娚邑吏朱敬亮所逋之穀近五百石盡數責徵牢囚嚴杖故七百二十兩白地徵納其一廉價貿魚事也萬頃官所用魚物每於春間廉價出給使之責納而靑魚百級價二兩民魚十束價十兩石魚百束價五兩豚魚百束價三兩出給以市價言之靑魚百級價二三十兩民魚十束價二十餘兩石魚百束價十餘兩豚魚百束價十餘兩而本官又以民石魚靑豚魚等物漁民處或乾或鹽使之責納又於備納之日下輩稱以體小色劣退斥不捧魚物乾納例在魚產罷業之後故無告殘民四散貿取其價又爲倍重民受三四兩之本價輒徵二三十兩之倍重其爲冤枉當復如何哉其一風約事也邑與鎭旣分掌而自本邑定置風約誅求無比故向來履歷時所謂風約名色報巡營革罷自本鎭差出一主人擧行矣四五年來自本邑差出約正所謂情債依舊責徵風憲則昨春如前差出而以漁船沙工爲業者差定稱以例情五十四兩無端討徵未滿數朔還爲改差又以他漁民差出督現故屢次移文今雖還寢事久之後邑屬之甘於例情朝差夕改之弊安知必無也其一巫女布事也本鎭巫夫則戰防般旗吹之役擧行巫女則軍器旗幟諸般針線之役擔當者久矣還作久勤窠以後本邑巫女輩謂以無身役所謂巫女布年年責徵科外橫侵勢難支保太半逃躱莫重軍額由此未充各項繕役使責無路其一主人役價事也本邑以官奴定置本鎭主人無例役價二十五兩本鎭民戶處收歛以去此亦昔無今有之橫歛云云後錄及牒呈中事發關査問於萬頃縣令李德鉉則該縣令牒呈以爲聚會事知鎭屬及本邑吏鄕輩謹就後錄逐條嚴査則田結事島中稅穀本以轉運之難每以錢防納而議價多寡實在該鎭邑吏鎭屬互相和應徵歛無藝厥惟久矣而昨春一結之果爲三十六兩之多此其最甚者耳該吏則歲前因巡營關照法嚴勘而防結謬習論報革罷竝與該吏入島之規而罷之戶歛豚魚及所謂供饋正租不攻自破廉價貿魚事此是本邑官廳給價貿用者而庚子以前則數極夥然辛丑以後靑魚一同民魚十束石魚二同豚魚一同一年一次爲式而中營將饌物例於此捐出備送本價則自有謬例比市直不啻懸殊矣纔有巡營論題亦已革罷戶籍事成籍時公私雜費皆出人口之歛而逵則米升島則錢五分收歛數爻自昔伊然所謂供饋正租履歷窠時則色吏捧單子之行朝夕供饋與文書所柴油價皆以民戶輪回擔當矣還爲久勤窠後罷其輪回之例收歛錢租給約正責應此則實非邑吏之所知而巡營題辭亦令一竝革罷故枚移該鎭以爲依營題擧行之地徵族事本邑朱敬亮所逋還米殆近五百石而昨年春盡賣其家及其弟田庄而末由充數其妹出嫁于鎭民洪錫疇家其家饒富故七百二十兩果爲分徵風約事島陸雖殊田籍之政係于本邑故風約之任自前有之而以其有弊履歷窠時變風約爲主人罷履歷後還爲約正昨年春復差風憲因該鎭移文旋卽除之巫女布事本縣巫女旣有戶曹所納之布其他公役亦云煩多而境內巫女分排擔當故古群山巫女等處每年錢十四兩收歛矣履歷窠時罷之而本邑巫女年來盡散無以當其役丁巳年因邑巫齊訴使之如前爲之而半減其錢本邑主人役價事該鎭乃是越海百里之島而本邑例有主人以爲文牒往來之地所謂役價前自漁場收斂以給而多或爲四五十兩近以漁不如古每年二十五兩磨鍊民戶而主人輩猶復就漁場求乞故民以此爲難云右項諸條對衆盤問衆皆一辭今此七條中結價一款最是殘鎭難支之弊而久勤前革若歇懸殊籍戶輪供之變爲租錢旣甚苟且約正巫布之乍罷旋復易致疑㥘島民稱冤無怪其然而餘外諸條亦皆流來事例而或有因時變通之前後稍異者矣鎭民之族納吏逋者上下數十年間惟洪錫疇一人則鎭牒說弊似涉過實云蓋此七條弊源實爲鎭民難支之端而其中戶籍事也田結事也貿魚事也已自本道査實釐革其餘巫布徵族風約主人等四件事若不趁今矯革則事久日滋如前侵漁難保其必無故其所矯捄之方卽與道臣爛加商確善處計料而鎭瘼之昔無今有民戶之昔盛今殘較諸履歷時萬萬不及該鎭以山北舟師敎場之鎭罷其履歷還復久勤只存獨鎭名號故諸般弊源近又層加揆以事勢邑鎭强弱不同客主懸殊而今此査正之後邑屬之逞憾懷恨似有甚於前日於斯之際邑鎭相校勢所必至使之不相管攝然後似爲捄弊蘇民之方請令廟堂稟處○備局啓言觀此全羅右水使林栽洙狀啓則以爲古群山七條弊瘼中三件事已自本道査實釐革四件事方與道臣善處計料而邑鎭不相管攝然後似爲救弊之方令廟堂稟處矣該鎭之陞獨鎭兼營將蓋爲山北舟師之分操稍重其體貌也未過十年還屬久勤之窠而獨鎭之號分操之規則依舊自在故名實不副弊端隨興今此七條民瘼營閫方爲次弟釐正云雖無可論邑鎭事勢旣有主客之別則所謂矯弊難保其鎭長無弊一依庚子節目復作履歷之窠不害爲互相撣壓悠久維持之道以此意分付該曹雖作履歷之窠旣不割界分屬如法聖乎薪之例則戶籍磨勘之際色吏誅求勢所必至此後則自本鎭直爲收單成籍移送地方官之意請竝爲分付該道從之敎以還作履歷窠事言其舟師所關則加德豈下於是而何況安興之守城守餉阿耳之邊地重鎭言其體貌之所關無些歇反復甚而年前阿耳事又非邑吏侵徵鎭民之比三鎭姑未還作則群山之獨擧得無不均之歎乎若於差遣之時另擇其人如或無髣髴可合之時有地處武弁時或通瀜錯擬須使萬頃之倅聽節制於群山該邑校吏之作弊於該鎭者令鎭將自斷推治而所以節制之方自本司與兵判曾經道伯及武將相議然後枚擧章記仍成節目下送勘籍亦依平薪例事分付阿耳鎭稍重體例一款令關西帥臣論理狀聞
정조 23년 · 강
命嶺南各邑進獻物種換定事及慶州等七邑全鰒以土產封進巨濟等三邑柚子屬晉州封進事竝依狀請施行仍飭諸道進獻視此爲例各以土宜推移分定
정조 23년 · 목
慶尙監司申耆狀啓以爲昌原府使李尙度上疏批旨內土宜之貢轉貿之弊令道臣通同釐正求其可行永久無弊之方別具册子以進事命下矣竊伏念進獻物種貴歇各自不同多寡亦有定例今若只憑土產有添送而無減給則實有偏重不均之歎永久俱便之策惟在於相代換定故先從海邑區別土產與轉貿以此邑轉貿之物移送於彼邑以彼邑非產之種代劃於此邑或再轉三轉次次互換至若有受來而無可移則雖係彼此邑俱產之物量宜釐正期於稱當而其中接境貿取隣邑移採之相距百里內外者其所措備比之土產無甚難易故此等邑則竝令依前封進陸邑則封進諸需多是果品幾皆土產而或有三四邑互相移貿之擧故亦爲釐正後移送受來之各邑各種別具册子上送備邊司而至於全鰒一種道內封進處合爲十七邑而擧皆移貿於濟州商賈來賣泗川者矣近者蔚山東萊則因道臣鄭大容狀啓及前府使鄭尙愚筵奏俱以土產封進餘外十六邑依前移貿而慶州所採色品體樣與蔚鰒無異故自今端午物膳封以土產計料機張長鬐迎日與萊蔚慶三邑海水相接必不難得巨濟晉州泗川素稱產鰒之地似無難便之端當俟該邑措處以土產封進而其前則姑以貿鰒封進昌原金海河東固城南海熊川鎭海漆原等八邑則元無所產或有所產而體小味醎不合於進御之需今若爲此八邑之釐正以其所封移送他邑則不但邑民之受弊三邑封進之鰒極爲稀貴各其元封猶難充備則數外加定初非可論勢不得不依前貿封而槪此添價上下旣有流來措畵別無因此一種爲弊滋甚之慮柚子則丙辰大風之經應封之巨濟固城南海等三邑柚木擧皆凍死獨於晉州境內昌善島赤梁鎭有十餘株生全者上三邑竝爲移貿於此故三邑所封之柚子專屬晉州後該州移採物種量宜換送於三邑而三邑柚木間或有叢生者差待成實各還本邑恐合事宜而大抵晉州柚木數旣零星結顆亦有豐歉萬一不之於元封之數則臨時代封之意狀聞計料請竝令廟堂稟旨分付○備局啓言觀此慶尙監司申耆狀啓及報本司成册則進上物種之移來移去者合爲二十三邑苟非十分無弊各邑似不樂從而道臣之如是換定必有的知而熟量者竝姑依施慶州等七邑全鰒之以土產封進巨濟等三邑柚子之專屬晉州從後還送値歉代封事亦爲依狀辭施行湖南則各邑進上皆自營邸封進雖不必强使互換外此諸道如有轉貿爲弊之處竝令視此爲例各以土宜推移分定而進獻之多寡逐邑各異物產之盛衰隨時不同如非悠久可行灼然無疑而只憑一時之見輕開紛更之路則不但有袪弊生弊之慮莫重貢獻之移此移彼不有恒式亦是事體之所不敢必須詳察爛商然後從長變通據實登聞之意預加嚴飭今此釐正之擧旣自本道而始則其所審愼尤宜自別民邑事情若不能細細照管日後爲弊之說或復煩聞於朝廷則亦非所以對揚之道勿以覆啓之已請許施爲拘如有一毫未盡之慮更卽條列以聞以爲稟處之事請一體分付允之
정조 23년 · 강
命抄啓文臣親試明日爲之
정조 23년 · 강
推別兼春秋洪樂游
정조 23년 · 목
樂游謂有館規陳疏徑出政院退却原疏請推考允之
정조 23년 · 강
配時囚韓大洪于豊川府
정조 23년 · 목
義禁府啓言時囚罪人韓大洪杖一百收贖告身盡行追奪流三千里定配允之敎以功減一等又啓言韓大洪功減一等杖一百收贖告身盡行追奪黃海道豊川府安山驛徒三年定配允之
정조 23년 · 강
前僉知崔世澤疏陳農務諸條賜批
정조 23년 · 목
疏略曰臣於平日私自料理則水功而可興者三也穡事而已驗者五也夫水旱之災在天溝洫之治在人而天不可必也則當盡其在人者而已爲今急務莫如水功其所謂可興也三者引川而開渠上也修堤而滀潦次也雖未及盛行而水車又其次也夫引川而開渠者俗所謂洑也上有長流之川下有可稻之野則此與引涇之渠決漳之灌雖有大小之異其利等耳但念世之爲洑者不審其地脈不察其土性方其開渠之際地有巖石而椎鑿莫施則止之矣雖於開渠之浚野有沙礫而漏如甑汲則廢之矣此則無他非其人故也細覘其地脈土性而爲之渠則水不待滀而有餘苗不待雨而自浸豈不美哉至於修堤而滀潦者亦惟曰等之堅鑿之深滀之預而已一堤之水泄於蟻孔者古人之語也則其築也不得不堅也水在地中而接於九泉之氣者雖大旱而不能涸則其鑿也不得不深也其築旣堅其鑿旣深然後其所以預滀者必於堤上之旁多開引潦之溝使雨水之湊堤如江河之注海則不待滀而自滀矣且於夏秋之間雖有溝澮皆盈之水而農夫則以爲是水也無用於鋤稻之後有妨於刈稻之時必也疏而放之而不知今秋之無用終爲明春之有功也臣則以爲欲備明年不虞之旱則必取今年無用之水秋雨而滀之雪瀜而滀之春雨而又滀之自秋至春無時不滀必致其盈盈可也但此異於有源之水無以應無限之漑矣臣之愚見則欲修堤政先修田政就其甚高甚燥處而或以稻乾播或以稷代播只就其稍濕稍下處而或使之付種或使之移秧如是之後量其田而設其堤使堤之廣深稱田之多少滀於當滀之時漑於當漑之地而必也急於滀而略於漑然後水有餘力而民蒙其利矣雖然川渠也堤滀也此皆已行之事不過仍舊而興廢而已前日之所未行而爲今之可行者其惟水車乎夫水車者激而行之之器也我東方以高田爲稻田者幾乎十之四五而川渠之所不及堤水之所不支也若以水車隨其所宜行而行之或用之溪澗邊原田或用之江湖上原田則其爲利也奚但勝於無而已乎桔槹之爲用直勝於瓢勺耳猶且用之則況此水車之倍蓰於桔槹者乎但此車非巧則難制無財則難辦亦在於自官而董之何如耳至若所謂已驗也五者東俗以水田爲畓而田畓參半之地水旱不能爲之竝害故歉年常少而在峽則歉於水在野則歉於旱然而地雖峽也而豈必全無衍沃處也地雖野也而豈必全無高燥處乎特以峽農則狃於種粟野農則狃於種稻而不知其幷行也臣於是參酌而商量居則野也而就其稍高而種之火粟就其稍濕而移之山稻沙土則種之以東豆與菁浦泥則種之以江稷與糖年麥於膏腴之地木花於堅實之地相其所宜試之各種則蓋亦成者多而不成者少旱則資於粟田水則資於稻田有山野之兼濟而無水旱之竝害此臣已驗者一也所惡於農者莫如惰也彼晚出而早歸乍作而旋輟者未有不荒其田而廢其農者也衛風之詩曰星言夙駕稅于桑田唐人之詠曰雨足高田白披簑半夜耕此蓋見古之董田勤而服田勤也臣嘗以是而飭僮俾日必晨作而昏息則二人可兼三人之役二日可做三日之事此臣已驗者二也且彼操弓者止於操弓操觚者止於操觚自以爲得所欲而科宦數也未必人人皆得而終失所圖則將何所食乎況彼居鄕自稱土班羞與農伍惟博奕是戲惟哺啜是謀非徒自惰於農農人亦或有效其惰者豈不惜哉徐孺子人傑也而自耕而食力董邵南孝子也而朝耕而夜讀是皆不及於吾東之兩班而爲此哉臣嘗引此而戒子孫使之度才量力兼修士農之業一室之內蓋無游食之人而農功得以無不逮矣此臣已驗者三也民事不可緩也人或謂不如待時優游度日興作臨時則力屈事滯期已愆矣臣嘗不拘星曆而先審氣運未及天時而先修人事則功無不逮之歎而穀有早熟之美矣此臣已驗者四也膏壤沃野固美矣而如其瘠薄則餋穀之道莫先於糞壤而糞豈多乎哉屢度反耕以解土塊冬雪而致凍春陽而致焦則土性軟而地力腴其效與糞壤等而反復勝焉此臣已驗者五也凡此五者臣之施諸家者而善推之則其於一國之農庶或爲萬一之助矣批以所陳皆有意見許令廟堂粘啓稟處
정조 23년 · 목
敎曰都承旨聞有實恙許遞
정조 23년 · 강
御春塘臺行壯勇營試射仍行藥院入診都提調李秉模提調金文淳副提調閔台爀
정조 23년 · 목
藥院日次請診也○柳葉箭入格將官額外壯勇衛閑良李英植貫一中邊三中李儒常貫一中邊二中以上直赴殿試前哨官前宣傳官李景德邊三中復職後陞敍將校敎鍊官出身金昌信貫一中邊二中熟馬帖一隻崇祿金得源等二人邊三中各半熟馬帖一隻鐵箭入格壯勇衛嘉義金孝逸一失一百七十三步二失一百六十六步三失一百五十八步加資代別般施賞出身表建瞻一失一百五十六步二失一百五十一步三失一百五十七步加資嘉義趙元範一失一百五十步二失一百五十二步三失一百五十五步前旣越近二百步邊將待窠差送閑良趙元輯一失二失竝一百五十步三失一百五十三步直赴殿試各技計劃入格壯勇衛嘉善韓昌麗一等加資資憲任慶麗等三人二等付上護軍折衝金景興等二人三等付司直資憲浪世龍等五人四等各熟馬帖一隻出身洪龍憲等五人五等各半熟馬帖一隻折衝車繼宗等五人六等各兒馬帖一隻右哨善騎隊良人金益良等三人一等各熟馬帖一隻張弼良等六人二等各半熟馬帖一隻折衝梁世爀等九人三等各兒馬帖一隻左哨善騎隊良人金漢國等三人一等各熟馬帖一隻直赴林盛大等六人二等各半熟馬帖一隻申稷等九人三等各兒馬帖一隻各技沒技人壯勇衛崇祿李春馨柳葉箭邊五中熟馬帖一隻崇政申德就柳葉箭邊五中資憲浪世龍騎蒭五中以上加資善騎隊兼司僕金得千柳葉箭貫一中邊四中直赴殿試
정조 23년 · 강
命元子宮僚屬以前郡守宋時淵司僕主簿朴宗羽前牧使兪漢雋加差下
정조 23년 · 목
左議政李秉模啓言昨因左右兼諭善上疏元子宮僚屬有加抄之命矣前郡守宋時淵司僕主簿朴宗羽前牧使兪漢雋經術文學俱合陪講先以此三人請加差下從之
정조 23년 · 강
仍任前吏曹參判閔台爀
정조 23년 · 목
敎曰吏曹前參判閔台爀仍任牌招同參政事先開政後謝恩
정조 23년 · 강
遞承旨尹光普以李晩秀李書九爲承旨竝前望也
정조 23년 · 강
命先朝玉堂兩司之尙在堂下人竝加資
정조 23년 · 목
敎曰卿宰下大夫之先朝特除亞銓或已經副學者向者擢授從一品階因此思之取閱官案在經幄侍從之列於予之嗣服以前者猶尙沈潛於綠袍之中亦多其人其所升秩考之我朝故事與往牒俱有可據者先朝玉堂兩司之至今在堂下人竝加一資年七十內外之內而佐貳其外之外而守宰銓曹當次第照擬而旣令進秩有職然後可以肅拜今日政僉知加設先爲擬入使之謝恩事分付
정조 23년 · 목
以丁範祖爲藝文提學李敬懋爲都總管金觀柱閔養顯趙德潤沈能弼兪岳柱尹在醇柳雲羽李羽逵洪樂淵金復元金基象金養根爲僉知觀柱以下竝新資也
정조 23년 · 강
諭善李城輔陳疏賜批
정조 23년 · 목
疏略曰我殿下深念國本之重丕闡輔養之方爰據兩先正已例特設實諭善美號命之以專掌勸講之事宜妙簡當世之宿望而乃以如臣無似擧而畀之歷數從古人臣以不肖之下品叨非常之殊寵未有如臣重以癃廢之狀嚮於入對之時已無所逃於聖鑑而神精昏迷省識昏謬趨蹌奏對大失朝儀至於故儒臣金昌翕遺集中與李顯益書誤以與魚有鳳書陳白而此外所達無非錯亂近又因輪疾餘症氣息奄奄以此危篤末由奔趨席稿祗伏恭俟鈇銊而竊附古人以言替身之事粗效世臣畢義願忠之義恭惟我殿下以卓冠百王之資有上承千聖之學窹䆿熙暭朝乾夕愓而臨御二十年來治未徯志事不從心因循荏苒之頃徒有歲月如流之歎眞所謂明王之作千載一時而世道之降如水益下者也惟是希聖之志罔或少弛則皇極旣建百度皆貞不待功成治定而卽自今日乃唐虞之世也由此而皇天眷顧之命益可以昭受矣前聖授受之統益可以丕承矣表率元良善養德性以答宗社臣民之望則豈不休哉農政綸音謹已祗受而素昧稼穡之方莫效蒭蕘之獻第竊念昨夏旱魃三南歉荒九重宵旰之憂靡不用極而賙賑普洽饑饉回蘇雨暘時若豐兆騰謠然水旱之有時循環或由於五行相旺之致而歲月日休咎之徵亦何可泛忽哉況以堯湯之聖尙有屢歲之災而民無捐瘠者以蓄積多而預備久也顧今中外府庫枵然營屯之廣占而小民受困宂官之多設而廩祿難繼生財無路濟衆無策數年之中若値荐荒則入方生靈其將盡劉矣念之及此凛然寒心夫思患預防經有明訓安不忘危爲國深謀圖於未然尙易收功救於已至固難容力而且心所存主神妙無窮自然感應捷於影響此則所存者神朱子以爲如從欲以治者是也聖人之敬熏天炙地精誠所到金石可透殿下嚴恭寅畏視民如傷固已爲繼往聖開太平之基而若復緝熙之敬與天爲一不息之誠孚格神明則將見上帝之申命垂佑而景祿川至矣何患於災害何憂於饑荒敢以是爲康衢之祝古之聖王奉三無私以爲治平之大法乃所以天地合德日月合明者而參贊位育無過於此可不勉哉殿下服御菲薄諸臣欽頌而在下侈風有職竊歎伏願亟降明旨軍民奢靡之習一切嚴飭則其於蓄財濟荒之道亦將有補於他日矣推此以往錙銖毫釐皆加節省減却常供蠲除宂費如內閣刊書之役姑爲停撤另擇藩臣守令務書恤民之策使恩澤下究焉爲治之要莫尙於安民安民之要莫尙於務本而節用百姓足君誰與不足乃萬世帝王之龜鑑也至若臣之情病倘蒙俯燭則豈不爲之曲垂矜憐而思所以終始生成之道乎乞解職名收還召旨批以昨有敦召之論今見辭職之章欲致之思愈往愈摯卿雖退處林下卽喬木之家也世祿之臣也何異於在朝夙夜之賢義不當固守東岡之陂囂然無幡然底意況於見叨之銜尢豈可逡巡於旣出之後乎且宿諾鄭重予所深信而竊企者俟少間必卽登程也予雖否德所願學聖人卿又以希聖二字拈出爲第一義仍又敷衍農政綸音祗受之由惓惓於民生之回蘇懃懃於氣候之時若申之以節用足食之道尢庸嘉歎更望從近强力上來仍敎以此批答傳論于諭善李城輔處事下諭道臣
정조 23년 · 목
義禁府啓言李元圭杖一百流三千里定配以喪前所犯收贖告身盡行追奪私罪施行允之敎以議減一等
정조 23년 · 강
備局以尙州幼學李齊華疏辭回啓命今番農書諸說中可採者就農政全書中分類補輯印頒中外甘藷取種事申飭各該道其抄出貧民分授富戶事堰畓洑訟事嶺南漕船事竝置之仍命諸道應旨疏與廟堂回啓及批旨錄送該道臣招致其人公服面傳
정조 23년 · 목
備局啓言尙州幼學李齊華上疏批旨內令廟堂稟處矣觀此疏本則其一農政全書廣布中外事也農家者流此書最稱詳備所請不爲無見兩南中稍待年豐使之刊布其一抄出貧民分授富戶授田助糧課督鋤耘如或流亡移徵身布事也先恤窮農卽同井相助之義鄕有善俗自可不勸而能亦惟在於守令之曉諭得其方分授富戶意非不美而自官發令則必有抑配之慮至於身還移徵尤非導民成俗之意置之其一堤堰堙塞處許民作畓洑訟爲農民之厲察其水勢竝許開洑事也堤堰冒耕法禁至嚴當此申飭修築之時反請許墾似由於未諳事體之致洑訟聽理自是營邑之責不必更煩提飭竝姑置之其一甘藷取種廣布諸道事也甘藷實爲救荒之要種南沿諸邑間多有之年前亦已申飭培養而實效有無姑未可知素產處加意廣植未產處從便求種之意更爲另飭諸道其一嶺南漕倉船價優厚故船主沙格奔竸圖差侈濫成習六十餘船改造改槊株數濫斫封山童濯又皆不識海路間多臭載使京江船下來分載而六十船分定三隊各自檢飭如或臭載令該隊二十船竝力備納則民自歸農松無濫斫事也漕船實爲松田之耗蠹此所以有船制變通之議也今此京江分載之論雖不無意見漕倉設置漕卒團束已有定制不可以些少弊端遽議更張請姑置之敎以農政全書廣布中外事近來印本在處稀闊是豈命撰命印之本意乎今番所陳諸說中有可採用者就類補輯以爲廣頒之地事分付鑄字所甘藷取種事其功之幾與菽粟等而充腸潤胃味亦悅口古人所喩漸入佳境云者誠實際語所以購貿栽植之方亦不必別頒新令令各該道臣各思食效之道無或看作例飭嶺漕船更作京作隊船事船粟轉運之政夙宵苦心在於減其造船通用兵船京船使山木不濯江流不塞竝與農政爲俱益之道前旣歷詢第當一番踐言而已此條姑置之以待來頭諸道應旨之疏與册廟堂回啓與批旨必皆錄送該道使道臣招致其人於公堂具公脈面傳一以信朝令一以尊體貌
정조 23년 · 강
諸承旨持公事入侍于誠正閣召見僉知金箕象柳雲羽洪樂淵
정조 23년 · 강
命承旨嚴耆禁推尋分揀
정조 23년 · 목
擧行時有做錯也○政院依例捧入遞差傳旨尋因囚單命禁推分揀
정조 23년 · 강
命假注書李允謙禁推待日記修納捧傳旨
정조 23년 · 목
承旨金熙朝啓言每朔堂后日記限來朔二十日修納而如或過限則當該注書直捧禁推傳旨事曾有定式自昨年十月至今年三月其間一朔日記外竝不修納事之稽忽莫此爲甚當該假注書李允謙依定式禁推傳旨捧入敎以注書禁推而待其修納捧傳旨
정조 23년 · 강
以柳雲羽洪義浩爲承旨前望也
정조 23년 · 목
政院以雲羽年限已過啓稟敎以陞資旣出記奮使之一謝職名爲可拔例牌招
정조 23년 · 목
兼右諭善李晩秀入見如儀僚屬申大羽隨入講說見講學廳日記
정조 23년 · 강
命安東營將金鎭鼎改差拿致王府考律嚴繩
정조 23년 · 목
慶尙監司申耆狀啓以爲因醴泉金重得擊錚有廉査之命矣蓋此重得父墳與忠烈公金方慶遺墟對沖之地人家百步之內則子孫請掘參情無怪民人禁葬在法當然前府使朴宗來旣置落科今已掘去訟理曲直無容更議營將金鎭鼎追念先祖奮基期欲掘移則更使諸宗呈邑呈營以待訟官督掘何所不可而憑藉討捕使之威勢徑先替當人非盜賊而無難推投其所擧措萬萬乖當爲先罷黜其罪狀令攸司稟處敎以山訟何關於討捕使而自于法綱依前下判辭拿致王府反覆究覈考律嚴繩而雖一半分吞吐抵賴直爲嚴刑得情以爲信法令保平民之地該營將爲先改差令該曹口傳差代待下批當日辭朝金鎭鼎嚴飭府吏刻期拿來嚴囚
정조 23년 · 강
以洪允復爲安東營將口傳也
정조 23년 · 강
推知敦寧李秉鼎
정조 23년 · 목
以其入闕中而兼帶經筵不爲肅謝也
정조 23년 · 강
命解尹光顏兼帶講學廳僚屬之任
정조 23년 · 목
敎以抄啓奮選文臣尹光顏校正之役係是經筵册子兼帶講任有難連日仕進姑解其任
정조 23년 · 강
以金宗善爲宜寧縣監口傳也
정조 23년 · 목
慶尙監司申耆以宜寧縣監洪樂綏遭母喪馳啓敎以令該曹口傳差出待下批當日辭朝
정조 23년 · 강
行護軍李益運陳疏乞郡賜批
정조 23년 · 목
批以乞郡之請許施俾卽差除
정조 23년 · 강
遞大司諫宋銓獻納朴鍾淳掌令玄重祚鄭澣持平李東宇南惠寬正言李敬參以兪漢謨閔命爀洪秉益朴道朔池德斌李義明金履載代之前望也
정조 23년 · 목
宜寧縣監金宗善兩司當爲署經而銓等有情勢政院啓請未肅拜病不進人員牌招允之敎以其中有情勢人許遞前望單子入之待下批牌招署經前望以漢謨等批下仍敎曰今已夜深新除臺諫先署經後謝恩守令則一司除署經下送
정조 23년 · 강
仍任安光贊南行宣傳官
정조 23년 · 목
兵曹啓言宣傳官李英植內試射時得蒙直赴殿試之恩典所帶之職係是南行窠不可仍帶請改差允之敎以安光贊仍任
정조 23년 · 강
御便殿行日次儒生殿講及製述仍行更試殿講試官李秉模李祖源李秉鼎徐龍輔李翊模金載翼李義甲南履翼金啓河更試試官李祖源趙鎭寬尹益烈李貞運
정조 23년 · 목
具翼善冠袞龍袍陞座試官率應講儒生入庭行禮訖以次開講以擬唐杜甫謝許歸蓬蓽爲表題命製述儒生分坐於永淸門外月廊製進入門三百十七人收券二百一張科次訖入格生員鄭錫猷等二人及講通以上金用默等六人更試於便殿以鄭當時之友皆大父行爲賦題限八刻製進收券八張科次訖敎曰日次殿講通更試賦三下幼學尹鼎烈直赴殿試講通更試草三下進士金碩鉉生員沈湜直赴會試製述三下生員鄭錫猷進士尹學淳各紙二卷講通進士金用默生員沈英錫進士李㷞幼學任弘廸李集運製述草三下宋翼淵各紙一卷賜給
정조 23년 · 강
召見僉知尹行醇都總管李膺擧及入格儒生于便殿
정조 23년 · 목
予謂膺擧曰年爲幾何膺擧曰八十五歲矣予曰前後道臣皆言其有抱負故欲爲一見使之上來總管雖侍衛之職詢玆黃髮古有其事且聞能固窮讀書云如有可陳之事須詳言也膺擧曰實無可以仰對者不勝悚惶之至矣予曰今日則入直總府明早出去還鄕時當給馬從便下去可也
정조 23년 · 강
命贊儀任藗分揀
정조 23년 · 강
遞承旨柳雲羽以洪樂淵代之前望也
정조 23년 · 목
承旨徐英輔啓言獻納閔命爀以署經承牌而旣在闕中不爲肅謝直爲出去請推考警責從之
정조 23년 · 강
元子行講學於集福軒外軒
정조 23년 · 목
兼左諭善徐龍輔入見如儀僚屬朴宗羽隨入講說見講學廳日記
정조 23년 · 강
遞承旨李書九洪樂淵以李羽逵尹在醇代之尋遞羽逵以金載翼代之竝前望也
정조 23년 · 강
命承旨尹在醇牌招察任今番陞資中趙德潤及承旨前望點下四人外依初下敎佐貳守宰次第待窠差擬
정조 23년 · 목
政院以在醇年限已過啓稟敎以前承旨柳雲羽旣命拔例牌招待行公許遞此啓辭勿施牌招察任今番陞資中趙德潤外在於前望者只是四人今皆點下其餘則依初下敎佐貳守宰次第待窠差擬事分付銓曹在外兵曹堂上許遞與刑曹參議未差之代今日政差出待下批亦爲牌招察任
정조 23년 · 강
副校理李貞運副修撰尹益烈聯疏請收沈能弼閔養顯加資之命賜批不許
정조 23년 · 목
疏略曰明義一部卽我東之麟經也凡今日北面而事殿下者率皆藉手於是是書之義理卽撑天地亘古今磨泐他不得者也日前先朝侍從加資之下敎實出於我聖上記舊之盛意臣等竊不勝欽仰而第伏念麟漢弘燮卽明義錄中元惡大憝也凡係干連於兩賊者猶當嚴誅痛絕之不暇況其子壻當從尙何可議擬於收錄之典而今此沈能弼閔養顯渾入於恩資之中物情訝惑聽聞駭惋臣等竊恐自此以後隄防漸壞義理寢晦一種凶孼之徒擧懷覬覦之志思之及此寧不凛然伏願亟收沈能弼閔養顯加資之命批以不允
정조 23년 · 강
吏曹參判閔台爀因堂疏陳疏請譴賜批仍命遞差
정조 23년 · 목
疏略曰伏見玉堂聯疏則以閔養顯沈能弼之渾入於陞資中至以物情訝惑聽聞駭焥爲言堂疏實出於嚴隄防絶覬覦之意則臣昧然擧行之罪無所容逃伏乞凾削臣所帶之職以謝人言以靖私義批以兩人事堂疏過矣西京之風流篤厚以其禁網之疏潤也必欲窄窄結罟箇箇數髪若索而艱覔則免者能幾家天下事各有分數凡於隄防關頭微處婉婉處嚴嚴處微金秤玉衡無過不及卽予御世之一副規度今也引曩時乙亥以前之義理未決樣而以爭執覆難爲依倣根據之地則不幾近於朔南之倒置乎幾十年研精點神導率遠邇者在此範圍酸醎者在此乃於可東可西之際差上差下之間無大無小無內無外載日月之所照臨霜露之所降俾我血氣之倫各具一太極則此在廷臣僚之嘗所知之者也日前處分尤屬於拔例貞元之朝士無多潛郞之舊蹟猶記特命按籍而書奏各進一秩以示予意則卿等之擧行事理當然彼兩人者初無身累之干犯優有已例之的對何待指諭其某某始能領會乎且況堂疏收還之請未嘗箚着於卿則卿之上疏甚非矣遞差
정조 23년 · 강
罷吏曹參議鄭尙愚以李益運爲吏曹參判李魯春爲參議竝前望也
정조 23년 · 강
召見檢校提學鄭民始水原留守徐有隣于便殿
정조 23년 · 목
兼右諭善李晚秀入見如儀僚屬兪漢雋隨入講說見講學廳日記
정조 23년 · 강
遞承旨尹在醇以李集斗代之前望也
정조 23년 · 목
在醇不爲仕進命許遞前望單子入之○政院以集斗方在罷散中啓稟命敍用
정조 23년 · 강
兵曹判書金文淳陳疏引義命原疏還給推捧納承旨徐英輔
정조 23년 · 목
疏略曰臣昨見玉堂聯疏則以閔養顯沈能弼之同入於陞資中公議嚴峻有曰物情訝惑聽聞駭惋伊日陞資之擧雖是我聖上記奮恢蕩之盛念而在論思之地者憂隄防之或弛懼覬覦之不絕宜乎其言之如彼則昧然擧行之罪實在銓曹伏乞亟遞臣職仍治臣不職之罪敎曰此上疏豈可捧入乎昨日吏曹堂上之無端引義已有飭敎設令堂疏有侵斥銓官之句語下批者吏曹也如此如彼兵判疏捧入豈成說乎當該承旨爲先推考上疏還給近來當陞不嚴不當引義之引義强欲爲之不念屑越致煩酬應名以政院不知出納之義推欲納媚銓官者寧不駭然此後此等之習嚴飭禁軍戎器點考不可踰定日仍令今日爲之事分付兵曹
정조 23년 · 강
遞吏曹參判李益運仍任前參判閔台爀罷參議李魯春仍任前參議鄭尙愚
정조 23년 · 목
吏曹參判李益運參議李魯春再違召敎以情理不可强迫參判姑爲許遞不當引之事强引者許遞未免曲循前亞銓仍任卽爲牌招開政○魯春違召例罷也敎曰吏曹前參議鄭尙愚敍用亦爲仍任
정조 23년 · 강
命昌城府使徐有龍今政單付五衛將三和府使李東善單付宣傳官
정조 23년 · 강
遞大司諫兪漢謨以申獻朝代之前望也
정조 23년 · 강
以金觀柱爲東萊府使備薦也
정조 23년 · 목
敎曰東萊府使有闕之代今番新資中令廟堂議薦今日政下批
정조 23년 · 목
以崔重圭爲執義李益洙爲掌令李海淸爲正言沈奎魯爲校理朴吉源爲修撰金啓洛爲刑曹參判金養根爲參議李益運爲成川府使
정조 23년 · 강
以丁若鏞爲兵曹參知前望也尋命許遞
정조 23년 · 목
若鏞在外命許遞今日政差代
정조 23년 · 강
遞刑曹參議金養根
정조 23년 · 목
敎以在外佐貳許遞今日政差代
정조 23년 · 목
以兪岳柱爲刑曹參議趙德潤爲谷山府使金箕象爲三和府使李羽逵爲兵曹參知
정조 23년 · 강
除授閔養顯昌城府使沈能弼金海府使仍命當日辭朝下送
정조 23년 · 목
因東萊府使下批單子敎以十二侍從陞資兩侍從姑在僉知中若此則烏在其進秩之意乎凡除邑若特除則爲外補而用京職除授之例亦有可據兵使李普漢以鷄林之直孫在武兼時以特敎除授縣令職閔文忠奉祀孫烏可不用鷄林直孫之例乎前校理僉知中樞府事閔養顯昌城府使見窠除授雖非鷄林文忠之孫豈可一爲一否乎前正言僉知中樞府事沈能弼金海府使除授與今政新除授守令竝於當日辭朝下送事分付
정조 23년 · 강
召見下直守令于誠正閣昌城府使閔養顯三和府使金箕象金海府使沈能弼谷山府使趙德潤成川府使李益運
정조 23년 · 목
予謂能弼曰爾之記注時事尙今記憶矣初欲以他邑差送而金海卽弊邑故有此拔例特除爾須下去善治無負面飭之意可也
정조 23년 · 강
大司諫申獻朝陳疏辭職賜例托
정조 23년 · 목
獻朝闋服後陳疏也
정조 23년 · 강
命大嬪宮修改處令戶曹別定郞官畢役後草記
정조 23년 · 목
因大嬪宮守直內官柳仁熙以本官排設廳年久頹落正堂蘆簾亦爲破傷分付戶曹修改事手本敎以別定郞官斯速修改畢役後草記事分付戶曺
정조 23년 · 강
命京畿還穀加分依狀請許施
정조 23년 · 목
備局啓言卽見京畿監司李在學狀啓則以爲本道還穀自來不敷狀請加分無年無之而見今麥登差遲農糧難繼留庫中限一萬九千五百石特許加分事請令廟堂稟處矣以該道之穀簿想該道之民勢今此一萬九千五百石加分之請恐不容已依狀請施行之意請分付允之
정조 23년 · 강
備局以朔寧郡燒戶畢奠接啓
정조 23년 · 목
備局啓言頃因京畿監司李在學朔寧民家失火事狀啓判付內嚴飭該道斯速奠接形止報來事令廟堂分付待其報來草記事命下矣卽見其所報則枚擧該郡守崔逵翰牒呈以爲二十民戶元恤典外助給役糧空石董飭結構今已畢奠接云矣
정조 23년 · 강
命校理李貞運修撰尹益烈下義禁府
정조 23년 · 목
貞運等以閔養顯沈能弼事陳箚政院退却貞運等徑出有是命
정조 23년 · 강
遞差司諫曹允燈遞掌令朴道翔
정조 23년 · 목
承旨李集斗啓言近來合啓請牌謬規依筵敎復奮不得書入臺臣之連日行公者無端不進以無得呈告與懸病前有飭敎故自本院亦不得請牌竝與廳坐時茶時啓辭而闕焉請今日不進之行公臺諫竝從重推考與未肅拜諸臺一體牌招從之敎以其中掌令朴道翔年老有難逐日詣臺云許遞無端不爲詣臺之臺諫遞差
정조 23년 · 목
參贊官李集斗啓言近來玉堂之列或多有一未登召對之人云職是啓沃無異間漫新被瀛選者時賜召接則實合聖朝優待儒臣之意故敢達矣敎以向於前右相筵奏之後欲待書成間或爲之以寓愛禮之義矣卿言亦好當觀勢爲之矣
정조 23년 · 강
飭厚州僉使檢驗事依白翎永宗例擧行
정조 23년 · 목
咸鏡前監司李集斗啓言厚州新設之後民賦獄訟皆令僉使主管而獨於檢驗一事不欲自當者殊無意義一依白翎永宗等例此後則屬之僉使恐合事宜矣從之
정조 23년 · 강
重推承旨李集斗仍命許遞
정조 23년 · 목
敎曰筵體莫嚴而今日持公事時以其眼眚難强之外又値見婦之時乞解見職進前陳懇職非一品則筵中辭職大關事體行左承旨李集斗從重推考事勢則似然本職許遞前望單子入之待下批牌招察任
정조 23년 · 강
以吳泰賢爲承旨前望也
정조 23년 · 목
政院以泰賢方在罷散中啓稟命敍用
정조 23년 · 강
命金吾時囚李貞運尹益烈施以不敍之典
정조 23년 · 목
因貞運等囚單敎以顧今矯俗正習其要先從箚啓迭出之謬例欲爲釐正至於一事之疊發尤無意義況所言者亦非大關係不可不重言複言之事則兩囚之忽於兩人旣疏又箚齗齗不已者豈成說乎凡事各有等級層節陞資與外除輕重自別則昨日擧措駭然甚矣施以不敍之典放送
정조 23년 · 강
命後日次賓廳來會之意令左相往復右相勉起偕造
정조 23년 · 목
政院啓言備邊司郞廳來言今日賓廳日次而無時急稟定事不得來會云矣敎以賓對之不爲久矣卿則爲僚相備員竝與籌坐不爲之近來雖無積滯之廟務云而於國於民豈若如例爲之之爲一分有助乎卿須往復右相後日次則以爲勉起偕造之地事令備郞往傳左相
정조 23년 · 강
遞刑曹判書趙尙鎭以尹師國代之前望也
정조 23년 · 목
因該曹坐不坐單子敎以判堂之尙未出肅委屬可悶今姑許遞前望單子入之
정조 23년 · 강
平昌郡守李廷顯疏陳糴弊及軍丁之弊賜批令道臣論理狀聞
정조 23년 · 목
疏略曰臣於赴任之初試問邑弊則糶民之穀簽丁之額視民戶其數過多爲邑中之一大弊也本邑民不滿千戶而還上各穀爲一萬七百餘石分給者三分之二留庫則其一也受還民戶僅爲七八百戶而無依丐乞之類居其半焉以穀多民少之故分等之糶至及於此輩實戶所受不下十四五石無依丐乞者亦不下六七石職此之故每當分糶之時擔負而携持者踵相接焉民戶之日縮其勢固然況於今年輪症之後流亡絕戶其數夥然面報之積案民訴之盈庭者皆以還統之存拔爲決去就之端若欲竝施則許多還穀實有腐陳之慮如欲不許則坐見民戶之流而實無可捄之方矣曾於丙辰年間本邑守臣南義老枚報營門還穀五千石劃入於一千石作錢條以救邑民一時之弊而今於四年之內其弊猶夫如前若復因循過數年則還穀漸多民戶益減十室之邑餘存者無幾伏願下詢道臣從長變通一如年前之爲則實爲平民之萬幸至於軍保之弊則視還弊尤有甚焉本邑之內外案付總爲八百餘名而以八百戶之民充八百名之額則其數適當而其中班戶幾乎居半又有老病及吏老之應頉者若除此等名色則丁男之可堪團束者其數亦無多矣以此之故雖有群兄弟衆子姪同居一室者竝入於軍籍一家之內逐名徵布民戶之散亡非徒糶還之逃避亦緣軍丁之簽括又有他邑之移來者至十餘名之多蓋其時則民戶恰過千數故猶不知其爲弊之滋甚到今民戶漸縮軍額無減每年逃故之代患不得克定他鄕流徒之類害及於隣族民生安得不困悴民戶安得不凋殘乎亦願亟命道臣量宜除減移付於道內諸邑以爲矯捄蘇息之方批以糴弊事與附陳軍丁之弊令道臣論理狀聞
정조 23년 · 강
飭全羅監司李得臣留庫穀加分定數登聞
정조 23년 · 목
備局啓言卽見全羅監司李得臣狀啓則備陳道內治海邑巡還不足之狀留庫各穀中量宜加分事請令廟當稟旨分付矣連年停糴分賑之餘綽略加分事勢卽然而參互多寡指數仰請之意前有所行會則所當依此擧行而請以量宜者未免不審該道臣推考就今留庫之數較其排巡之資以加分爲幾許包之意更令馳啓後稟處以嚴典守之法而方當劇農如欲遲待其回下則恐有闕巡之處使之一邊斟酌加分一邊定數登聞事分付近見諸道每慮擧數狀請之後或有過不及之歎輒稱量宜此後則毋或違越之意請一體分付允之
정조 23년 · 강
命德山縣監林淳浩待麥登拿來
정조 23년 · 목
義禁府啓言忠淸監司李泰永査啓內唐津前縣監朴廷宅德山縣監朴淳浩罪狀令攸司御處事啓下而朴廷宅前因他罪定配於襄陽府林淳浩時在任所云請竝依例發遣府羅將拿來允之敎以林淳浩待麥登後拿來
정조 23년 · 강
命時囚柳憲周議處
정조 23년 · 목
義禁府啓言襄陽府使柳憲周原情以爲定配罪人唐津前縣監朴廷宅及忠淸監營發配罪人韓師殷去戊午三月到配於本府而師殷性甚獰悍配到之日卽向朴廷宅稱以獨木槁相逢有剚刃報怨之言邑底所聞極其危怖故渠不無過慮而廷宅雖是已遞之官於師殷旣有城化之分則風化攸係不容任他論報前前道臣因題辭一次刑推後依例逢授則初非屛置窮村又不管束出入廷宅則初無面分到配之日以同朝之義果爲伻問而渠亦有出入官府之時雖云面熟元無親狎之事廷宅之越境遊山事昨年八月渠以杆城都會試官五日往返而問廷宅出往境外故後勿如是之意招致戎飭而不能防閑之罪在所難逭臘月師殷以其母病方在死境懇乞生前一面故矜其情理果爲給由師殷過限不來故移文唐津縣再遣將差師殷去處終未跟尋乃反上京擊錚致有此事端實由於當初給由之罪道臣巡到點考時使該吏以病未逢點之意頉告蔑法不誠之罪尤爲難免云所當請刑曾經侍從請議處允之
정조 23년 · 강
罷大司諫申獻朝獻納閔命懗正言李海淸執義崔
정조 23년 · 강
遞承旨吳泰賢以申獻朝代之前望也
정조 23년 · 목
泰賢違召也○改院以獻朝方在罷散啓稟敎以敍用
정조 23년 · 강
修撰朴吉源疏引議諡後被論事乞遞仍請諫長之職毋得數遞賜批仍命大司諫申獻朝仍任尋罷吉源職
정조 23년 · 목
疏略曰臣於春間以議諡事厚被沈奎魯之疏斥至今追思尙切愧恧伊日議諡凡七望而故相臣金鍾秀之平生秉執咸推義理之主人故重臣申應顯之前後章疏痛卞忠逆之關頭兩諡忠字一世公議人莫敢貳議於其間而至於故相臣蔡濟參則獨奎魯謂之忠而移時爭難之際參坐諸僚無一人更道其忠者則豈可以奎魯一人之言遽謂公議而輕加忠字乎此臣之所以終始持難者也奎魯疏中謂臣把持一忠字看作私物低仰於冷暖之際予奪於愛惡之間云果使臣顯有低仰予奪之意則何不於卽席卞斥明言其某也不當得忠字某也當得忠字云而乃於議諡已畢歸家經宿之後斷斷於章疏之間至請更議蔡相之諡臣未知此疏果由於已見而其言亦出於公心也耶至於罷坐云云尤不滿一哂開坐於門鑰未下之前而入啓於更鼓已闌之後則其間之說往說來非不多矣奎魯果一出罷坐之言故臣以諡望今已了當罷坐非所可論之意谷之而奎魯外同參兩僚之言亦皆如此彼遂不復道罷坐二字而因與之共坐一席偕出禁門如或有眞箇罷坐之心則初何不終始執言卽地起去今乃以語次間一番說去者作爲欛柄質言於告君之辭者其果成說乎言之不誠何若是其太甚也此莫非臣罷軟不勝自取侮辱之致自反而已何尤於彼也哉且臣於此事竊有所不安者文忠忠憲兩家子第以奎魯疏之故延諡一款不無趑趄之意云緣臣被論使我殿下褒忠之盛意將未免閼而不行此又臣難進之一端也乞諒臣情勢之難强亟遞臣見帶之職噫臺閣之職責任不輕而至於諫長爲任尤別苟不擇其人而久其任則烏可以導之使言盡其職責乎諫長之數遞無如近日一月之內五易其人而以未肅拜見遞者凡三人如是而尙何望其出言論事以效一日之責乎臣恐此後爲諫長者擧懷圖免之計莫有行公之人其爲日後之弊可勝言哉伏願深軫責成之方懋恢來諫之道諫長之職必令久任毋得徑遞其外言官亦勿數遞以爲開言路之一助焉批以遞易五諫長之中未出代諫長謂可久任乎然則仍其任違牌勿罷引避勿捧以爲眞正久任之地而此諫長卽重臣之子鎭日合啓必當挺身登先久鎭之臺廳將使伊威不在室可謂爾言食其效矣此下當書勿辭察職而向來館會事予雖含垢爾必包羞白晝禁門之外無病而乘婦人轎往來者考之館中故事未之見焉例批誠重難寄爾量爲之○敎曰雖欲辭職只當就事論事而已況旣往之事無端追提侵逼不念其有損事面何可任他自爲修撰朴吉源罷職
정조 23년 · 강
以柳相祚爲承旨尋遞以金翰東代之前望也
정조 23년 · 강
以吳毅常爲知弓品堂上
정조 23년 · 목
兵曹啓言今夏等進上弓子看品在卽而知弓品堂上李潤慶身病猝重實無擧行之望云請改差其代以無故人啓下允之○知弓品堂上之代該曺以李得濟啓下敎以此亞將只知紀效新書法更以知我國弓品者啓下
정조 23년 · 강
命壯勇營別武士朴載文邊將除授
정조 23년 · 목
壯勇營將校射會時連五巡全布人別單別武士出身朴載文邊將除授
정조 23년 · 강
遞承旨李晩秀以閔台爀代之前望也
정조 23년 · 목
晩秀連日以泮試不爲仕進也
정조 23년 · 강
命水原折衝元在夏農務册子中所陳諸條令該守臣考言詢事俾有採施之實
정조 23년 · 목
備邊司啓言水原折衝元在夏農務册子有粘連草記之命矣取見其册子則以所居本府土宜水利其所陳列凡爲十五條而第一條華城地勢西南濱海東北依山水田多而原田少大興水利居民視爲樂土則十年之內變瘠爲饒事也下上厥田雖有等第瘠饒變遷亦由作治沃野之所以能沃非野自沃沃之在人册子所陳中興水利也城中糞穢日入豆畦也村墟溲灰盡歸麥隴也此三者卽變瘠爲饒之闕捩而有人而後有土有土而後有人交相爲用互因其資者也欲論務農之本恐無以易其說又若四宜七欲之論雖曰農家常談理不外此第二條本府近城諸坪聚落稀疏人皆廣作專事注秧水利一興陳廢之地皆成饒腴相其沃壤使之付種之次之田任其注秧則不出數年庶有付秧參半之效事也付種注秧利害之說非不紛然而未有如今此所陳計一鄕之利害損於付種較一路之利害利足掩害之明且切也然其歸趣未嘗不在於興水利而已擧於第一條今不必別爲論理第三條宜於近城諸坪堤基完好處各設一堤而長足坪安寧坪伏龍坪富谷坪與西屯合爲五野次第興工事也水利形便雖是老農眞知的見者百無一二小小洑渠之乍築旋敗者十常八九決非容易說去徒致勞費而今以所引村堡陂塘均被利澤之言參互於下段所論五坪形址類非架鑿空虛取給唇舌之策爲本府長遠之計恐莫先焉第四條華城軍民歸農之要在於築堤而議者猶以經用不足爲難苟於官府錢中支用勿惜浮費次第興工廣置屯田荒陳日闢所收歲增則十年之內足償支用十年後則歸之經用事也驅已聚之軍民歸五野之農旨哉其言近而至要見今城池樓櫓廩料支放雖未臻於十分制置亦可謂之已擧綱領從今以後姑勿致意於一負土一拳石一軍需一料窠全心注意於明農勸業糞瘠沃荒定爲規模持以悠久則月計歲計亦豈無節次補彼取次就緖之道而向所謂城池樓櫓廩料支放之需庶亦無近效而有遠益自第五條至第十四條合十條堤址長廣量水設閘及自近及遠漸致廣博事也量水設閘等法不能詳知其裏面不敢臆斷其利病而論其大槪俱有條理不爲則已如欲爲之則必有如是裁量如是料度然後事有可據而功可責成第十五條五野築堤之後令各坪之民於講信之日會於堤下春賽堤神秋賽田祖審視堤閘講習農務而春賽則擇醇謹年老者一人推爲執綱各行其野糾察農夫之勤慢簿以謹記至秋賽罰其慢者賞其勤者且一坪中最稔者報于判官給鷄酒以勞之有父子兄第俱在軍案而積穀多者除其父兄之役有能孝悌力田者聞於朝廷或加資給尤異者許通仕路如漢之設科給復事也諸路之洞里成契處猶有講信之法此實鄕井之遺義鄕約之餘規也自古善士之居鄕者莫不以此爲敦俗導歡之先務觀於鄕而知王道之易易者不在他求苟於此等處因勢利導俗以成習則八域雖廣不過一鄕之推也至於春賽堤神秋賽田祖審視堤閘講習農務賞勤罰慢除役通仕等事尤足以因講信之名奏講信之功請竝與諸條分付守臣考言詢事俾有採施之實以爲諸路次次倣行之地允之
정조 23년 · 강
給靑山縣燒戶恤典
정조 23년 · 목
忠淸監司李泰永以靑山縣民家六十三戶燒燼馳啓敎以殘邑民戶之被燒若是夥然聞甚切矜令廟堂三縣鈴分付道臣應式外別加周恤其中小殘獨戶如有身還蕩滌中戶還停役蠲大戶停還畢奠接後形止使之狀聞
정조 23년 · 강
命驪州牧使之代以蘇弊間久任者拔例擇差
정조 23년 · 목
京畿監司李在學狀啓以爲驪州牧使閔昌爀以本邑民黃險尙以奴叛主又有詬辱妻上典之罪照法勘處事有所論報故以刑推取招牒報事題送矣黃險尙來呈議送以爲前所已贖者今被更侵極爲冤枉云而訟理旣未詳知只以果如狀辭則當有壓良之罪而纔有題送於邑報當待更報量處之意題給矣該牧使謂以官民相訟忽呈辭狀至再至三又至於廢務上京邑民之落訟於本官者如或有冤則來訴營門固是常事臣之題辭亦不過例題則此非本官引嫌之事而辭狀已至累度廢務又過數旬事體所在不可仍置且當分糶課農之時尤不容許久瘝曠該牧使閔昌爀罷黜而本州以畿內大治近當數遞轉成弊局誠甚可悶其代令該曹擇差下送敎以本府以畿內大處近年數遞爲弊邑云明日政無論文武勿拘瓜滿限蘇弊間可以久任者拔例另擇差送事分付
정조 23년 · 강
命自今臺臣有實病實故呈辭者申明請牌之規
정조 23년 · 목
承旨洪義浩啓言臺閣合啓卽沐浴懲討之義兩司之無故行公者自當逐日詣臺期於得請故以合啓方張自政院請牌之規近因飭敎不敢襲謬而竝與無端呈告及懸病不進者俱有禁飭居臺閣者固宜進身積誠之不暇而知或有衆所共知實病實故之不得已呈辭則亦不可無闊狹在前無合啓之時若値監察茶時諫院闕啓連三日或五日則本院以呈告未肅拜人請牌乃是故規此後則申明舊式似好矣從之
정조 23년 · 강
諸承旨持公事入侍于誠正閣召見來待諸臣戶曹判書趙鎭寬備局有司堂上李書九京畿監司李在學
정조 23년 · 목
政院啓言諸承旨持公事入侍事命下而六房無公事不得入侍敎以持廳坐時先入公事詣閤
정조 23년 · 강
命廟堂嚴飭三都留守往來時驛馬元定數外加把者及吏隸莗侵漁驛屬之弊
정조 23년 · 목
京畿監司李在學啓言近來畿驛凋殘轉甚許多弊端雖難一時蘇革而其中馬匹入把之比前增加最爲難支之端若其濫騎者則固當以法嚴禁而雖以三都留守往來時言之每不無下莗之從中加把仍爲謬例又或稱以情債多所侵漁漸爲驛屬之痼瘼不可不先從此弊而釐正自廟堂闕飭三都凡於公行時元定數外自下加把者及吏隸輩侵漁之弊各別痛禁恐爲合宜矣敎以申明定式草記嚴飭俾有實效
정조 23년 · 강
命四月朔日次儒生殿講明日爲之
정조 23년 · 목
政院啓言四月朔日次儒生殿講晦前更稟事旣承筵敎矣以何日爲之乎敎以明日爲之處所依二十二日殿講製述處所爲之
정조 23년 · 강
遞掌令李益洙持平池德斌正言尹㴠
정조 23년 · 목
因監察茶時啓辭敎以行公外在外臺諫許遞
정조 23년 · 목
以沈奎魯爲執義鄭景祚爲司諫洪▣鄭澣爲掌令李敬參洪宅夏爲持平朴崙壽爲獻納趙秀民李瑞朝爲正言曺允遂爲副校理金熙周爲副修撰宋銓爲右尹兪漢謨爲同義禁李潤慶爲驪州牧使
정조 23년 · 강
命來初一日輪對當次人受點後日次來待
정조 23년 · 강
右議政李時秀三疏乞免賜批
정조 23년 · 목
疏略曰臣之承此誤恩今焉二十有五日耳再陳血懇尙遲反汗自顧匹夫之諒進身無望靜聽輿人之議擧頑無地戲戲如大何在身未蒙勘過而亦不敢備例三籲自比相府之故事伈俔縮伏坐度旬望臣之情其亦慽矣惟我殿下二紀光御一念導俗惟在於箕範之會極曾書之絜矩以方寸而表準四海推庭衢而範圍八荒珠衡玉尺稱物平施海㴠淵藏與世同仁此聖人之大公也然而化澤猶未盡孚民俗猶未盡淳朝象或乖而猶未聞推車之和人才漸降而猶未見擧笏之美有君無臣之歎從古已然此我殿下中朝慨然思有以丕變者也于時也殿下之與共治理者輔相也必其人學識足以達治體才猷足以綜世務誠信足以壓衆望器局足以鎭流俗然後方可以仰贊我殿下奉三無私之大德苦心爲職也何如其重也今迺擧以界之於如臣無似不少難愼而前後聖批惓惓於擧措枉直汲引技能末又以箇公字爲臣出而藉手之第一義臣將以何鑑裁辨別枉直以何聞望萃合技能以何力量齊不齊而平不平使庶明勵翼百工和衷一心仔肩於大正至公之城乎臣旣無一之可能而冒昧出膺則畢竟辱聖簡玷公器忝先臣疇昔之志事貽一身無限之狼狽而已日昨籌司所下勉起偕簉之敎藹然聖念特示虛佇殿下豈謂臣始若循墻而走終必彈冠而進唐突委蛇於巖廊訏謨之末乎不可踰者分也不可强者才也伏乞亟寢臣新授議政官銜仍命刊臣姓名於枚卜之望批以卿之書凡三上而若批若諭予亦三錫矣士在巖穴尙克幡然相出相門若是謙讓未知袁楊家故事有如許否世道朝象之彌論也民憂國計之經濟也政須迪知眞諶之臣日前寄語左揆轉致勉出之意卿何又煩琅函用備黃閣之應文卽日簉朝以答子側席之想仍命遣史官傳諭
정조 23년 · 강
大司諫申獻朝陳疏辭職仍請東壁之暗自存拔新資之混同下批與李家煥父濫贈天官李東馨檢擬官職之前後政官勘罪及兩儒臣不敍之命還牧賜批不許
정조 23년 · 목
疏略曰國家之所以維持世道之所以底定惟在義理而已義理不明則是非相混邪正莫卞駸駸入於長夜晦冥之域而不自知矣我殿下爲是之懼凡於施措政令之間必以義理爲本闡發精微擘破頭顱不啻如金枰玉衡較量錙銖而顧乃習俗膠繞朝象渙散終未見咸與維新之效者實由於群下之各售其私不能公心對揚之致而其所對揚之責專在乎執銓衡任激揚之人可不愼歟臣於近日銓官事竊有所慨惋者夫停望拔望銓官事耳苟有可停可拔者則顯言政坐明白停當固無不可向來東壁之以二望擬入也暗自存拔潛毀公格者已極駭眼而又於今番陞資人書入也固宜隨其多少依聖敎奉行後如有全數下批之命則就其關義理存隄防處拈出名字覆難可也爭執可也而不此之爲始也惟意抄刪不思涇渭之別終焉混同下批自歸漫漶之科由前而壅閉聰明由後而虧壞義理如是而何責乎對揚之方耶臣謂當該銓官施以刊削之典宜矣追贈之典不輕而重李家煥之父祖當初贈職之時以地部啓下者必有所據而然也家煥之濫躋正卿亦多年所而前後銓官未曾有改贈之論則公議之難愼槪可知也彼亞銓者乘其獨政之時肆然以天官贈秩無難啓下渠雖急於營私獨不念公議之重乎臣謂當該銓官施以譴削之典所贈官職亦命勿施宜矣李東馨之闖呈悖疏爲世所棄今幾年矣一自其後爲銓官者擧不敢檢擬而忽於向者兵批而有衛將之擬東銓而有邑倅之望有若尋常無故者然見者駭惑物情沸鬱臣謂當該兩銓官捧現告嚴勘以杜日後之弊斷不可已也抑臣於目下事有不容不言者日前兩儒臣之以一事而或疏或箚者論其跡則雖涉於瀆屑原其心則蓋嚴於隄防而始下對吏之命繼有不敍之勘遽加推折不少寬假臣竊謂之過也伏願亟收兩儒臣不敍之命以光聖德焉批以銓官刊削事始雖未善周旋何可竝論混同下批乎當該銓官譴削及贈職事重臣先代之初以地部者由於偏私則其所釐正可謂後時當初不審之銓官從重推考似此微細之事無難侵人先故殊不知絜矩之義爾亦推考當該兩銓官事衛將邑倅以其地處不啻左遷爾所謂悖疏果何疏爾何不念出悖入悖之戒乎兩儒臣不敍還收事入直玉堂之苟有可言但當箚陳而已不有館中故事忽呈聯疏昧例甚矣翌又以箚一事再瀆於矯弊正習事下飭敎之餘者對吏輕而不敍寬矣爾之仍任卽從堂疏疏何敢辭職乎此句語捧納承旨爲先推考
정조 23년 · 강
忠淸道儒生金魯性等五百九十一人聯疏請擧有子陞配之禮賜批
정조 23년 · 목
疏略曰太學之崇祀夫子爲其師範於萬世也群賢之配食聖廡爲其羽翼於斯道也斯道之大原大本體之而爲仁義降衷之性用之而爲孝悌彝倫之常自堯舜禹湯文武周公以來聖聖相傳前後同揆治敎之所休明風俗之所敦龐皆是仁義孝悌本立道行之所致也至於吾夫子天縱之聖紹述憲章繼群聖而詔來學者德莫尙焉道莫大焉而其要則不出於體之仁義用之孝悌而已當時及門之士無不從事於斯道體用之間而親灸承聽立言而著明者有子是也乃其言曰君子務本本立而道生孝悌也者其爲仁之本歟大哉言乎仁義之性自是天賦之本然而爲仁之本則須以孝悌爲先孝悌之本旣立然後事親之孝可移於君事兄之悌可移於長此所謂有德者必有言而君子之學先立乎其大者也朱子曰有子想是重厚和易底人蓋其重厚故深識乎本性之體和易故明辨乎大道之用超然能得此斯道之大原大本者也是以聖門弟子猶嘗欲以事孔子事之魯論諸篇獨不書其名子游曰甚矣有子之似夫子也其德行造詣寧不獲與於十哲之班乎向使有子得從於陳蔡之行則德行之科捨有子伊誰也惟彼江西頓悟之學乃譏孝悌爲仁本之語使屈居於樊遲巫馬之倫而竟不得竝享於升堂之諸子遂使明道務本之旨䵝昧而不明者豈非斯文之欠章吾道之不幸也哉何幸千載之後聖人有作以堯舜之德處君師之位睿學卓越今古躬行心得而爰起默契妙合之感蓋其得之也深故知斯人所立者大蓋其行之也篤故察斯言所本者重特於靑衿赴試之時命之題而開其端百世未遑之典若將有待於今日猗歟休哉臣等目見近日邪學方熾背彝倫之常棄孝悌之義誠非細憂此曷故焉專由於孝悌爲仁之學不明而不行也今者聖衷獨運試士時綸綍之音已自燀爀聽聞顯有興起之效矧乎升躋於聖殿之上使我八域之內的知大聖人存道明倫之至意則其所以正斯道維民紀當自有爀然可觀者誠不可一日緩也伏願亟命有司爰擧陞配之禮斯道幸甚批以爾等所請雖出於衛正道尊聖學斯擧也在所重愼爾等姑爲退修學業
정조 23년 · 강
工曹判書洪良浩疏陳病狀請遞三館諸任仍乞休退賜批不許
정조 23년 · 목
批以精力尙强所請不允卿其勿辭行公
정조 23년 · 강
禁推前承旨沈象奎推兵曹參議朴奎淳
정조 23년 · 목
敎曰儒生上疏無敢滯留有定式而不當捧者曉諭卽送過三日則微稟亦有定式則今因湖西關西儒生上疏問之湖西儒生則去月念間上來至今無一言皁百以致許久滯留闕外者旣非待士之道亦違特敎定式其時該房承旨禁推凡儒疏捧納守門將例使下隸來告政院而其後更不提醒云兵曹當該堂上幷推考後更若此則守門將亦爲嚴處○義禁府啓言前承旨沈象奎推考事傳旨啓下而時任閣臣勿爲拿囚載在大典通編矣沈象奎留置待命所待開坐捧供敎以過大享後更爲草記
정조 23년 · 강
承旨閔台爀陳疏引義賜例批
정조 23년 · 목
疏略曰卽伏見諫長到院之疏以臣之陞資人擧行聲罪狼藉或謂之壅蔽聰明或謂之虧壞義理臣讀之未半愧汗沾背當日擧行之失臣固受而爲罪而至於壅蔽聰明虧壞義理卽是人臣之極罪臣雖無狀尙亦知分界之載隄防之嚴則豈忍如言者之言耶但伊日帳殿伏承照數書入之命而愚迷之見未及周思只取其可以擧行者書入而已初非故爲存拔自速欺隱之誅也然畢竟擧行終歸於心口不相應之科人言之來臣實自取尙誰咎哉從今以往銓地一步便成鐵限而揚揚冒居於近密之班者亦非義分之所敢安也乞削臣見帶之職又令選部永刊銓望以謝人言
정조 23년 · 강
仍任都承旨李晩秀
정조 23년 · 목
敎曰都承旨疏批雖下情勢宜欲一遞殿座且在明許遞前知申仍任
정조 23년 · 강
遣承旨傳諭于右議政李時秀
정조 23년 · 목
敎曰疏批旣宣卿其待朝簉朝聽予面諭事遣承旨傳諭于右議政○承旨金翰東書啓略曰臣敬奉聖諭馳往傳諭于右議政李時秀所住處則以爲臣三控血懇未蒙體諒之恩卽又喉舌之臣臨宣特諭臣於是欲承恩命則有冒沒放恣之罪欲守微諒則有孤負慢傲之懼進退維谷衷情益戲而區區不敢冒進之義前後賤疏略已仰暴惟願亟被逋命之罪云矣敎以安心簉朝之意待開門爾其更爲傳諭與之偕入
정조 23년 · 목
義禁府啓言時囚罪人李弘謙老乞大及課講册能誦後草記事命下矣李弘謙老乞大及課講册今已能誦云矣敎以放送
정조 23년 · 강
命開城府餉穀限二千石加分
정조 23년 · 목
備邊司啓言卽見開城留守趙宗鉉狀啓則以爲本府民人之農糧專靠於還穀而穀簿自來不數以例分之還末由繼糧而取考本營謄錄則餉穀留庫條之加分或盡分已成近例本營泰安倉及中軍次知倉礪峴鎭次知倉留庫各穀限折半加分事請令廟堂稟處矣取考狀辭內三倉穀簿則時留條爲六千餘石就此中折半加分則當爲三千餘石矣本府民物雖繁饒戶頗多還民甚少所請之穀似或稍過且餉穀體重異於他還各倉留庫中合二千石許分亦無不足之慮請以此分付允之
정조 23년 · 강
兵曹以堂下武臣朔試射未滿四矢人決棍啓
정조 23년 · 목
該曹啓言今日各廳堂下武臣朔試射時都總府經歷林亨馥訓鍊院主簿諸景或尹瀅尹孝達鄭惟寬武臣兼宣傳官沈範祖等未滿四中中樞府都事崔翼三月朔追試時未滿四中訓鍊院判官申惠周昨年十月朔追試時未滿四中竝依定式決棍十度都總府都事韓德增柳葉箭一中騎蒭二中矢數雖未滿四中騎蒭例有倍畵之規依此例不爲決棍
정조 23년 · 목
敎曰七試官中四試官懸病不爲入來侵夜之後稟請改落點國體所在寧不寒心之甚乎入稟承旨爲先從重推考望筒還下更或煩稟當該承旨畿沿投界俾存一分國綱
정조 23년 · 강
御便殿行儒生日次殿講及製述兼行次對試官李秉模李秉鼎南公轍李翊模嚴耆徐有聞張至冕金啓河
정조 23년 · 목
敎曰明日次對進定於今日○承旨金翰東書啓以爲臣敬奉聖諭傳諭于右議政李時秀處則以爲前後聖諭若是淳勤賤末去就不敢更事煩瀆謹當冒登前席懇乞體諒之恩云矣大臣今方簉朝臣則隨入○具翼善冠袞龍袍陞座試官率儒生入庭行禮訖以擬黃帝拜倉頡爲史官爲制題令儒生坐於永淸門外月廊製進應講儒生以次呼名開講入門三百十九人收券一百八十張○左議政李秉模問候予曰近日雨澤稍閟故以是憂慮且以日候之過熱頗有煩渴之症矣卿於向日以後雖知逡巡於考試之役而昨亦不得已點下點下之後卿又懸病故不得已又有飭敎矣秉模曰往日考試之事臣雖至今追訟旣承向者飭諭之後到今豈敢復事逡巡而今日則以僚相姑未簉朝之故初不敢遽然入來予曰纔見偕來承宣書啓則僚相今方簉朝云甚幸矣仍命次對入侍右議政李時秀曰臣雖冒沒登筵而賓對則不敢爲進參之計矣予曰所辭過矣敦諭及疏批已悉予意而卿以卿家之人繼先卿而作相今日所期望惟在於克追先卿之志事此外無容他說矣時秀曰前後批旨及別諭輒以先臣之志事爲敎今於前席又復追提先故辭旨鄭重惶恐感泣不知所達而臣之今日登筵非敢自處以大官也屢陳文字畢瀝肝血而未蒙曲諒之聖恩徒竊非常之異數中心愧懍不知所出不獲已冒登筵席得借方寸之地欲陳區區之忱矣臣之前後受恩與天無極而外內歷揚有除輒膺者蓋以奔奏殫竭不憚夷險卽臣平日所自矢而至於見職則臣之本末長短卽我聖明之所俯燭豈有一分可以堪承之望乎終必至於債誤國事狼狽身名而後已臣雖萬萬無狀豈敢於我殿下之前飾辭例讓重自陷於不誠之科哉亟賜體諒以卒終始生成之澤焉予曰卿之所辭雖如此而向筵枚卜時左相所擧似三臣則伊日筵敎蓋已言之其外之未經家宰者左相又以中書故事爲言枚卜體重豈可以事勢論而捨卿則孰可以膺是任乎然則可謂非卿莫可向聞知申言則卿之辭巽彌固不但止於中書之三疏故規三疏以後亦不欲卽出膺命云豈不太過乎來月則非酬應之時故賓對旣進定於今日而有此敦召勉出來後則更勿固讓與左相盡心國事共濟時難予之望也時秀曰臣雖無似凡係職事豈敢不欲彈誠竭力而職名不稱才具無當畢竟顚沛可立而竢今以如臣者置之具瞻之地則其爲有損於朝廷之事體貽惑於四方之瞻聆者當如何哉尙非千萬不當之職則豈敢以巽辭煩瀆至此而今此恩命則誠有所萬萬不敢當者私心憂畏不知何以爲計矣予曰卿家又出相誠亦貴矣先卿卽予所爰立而二十年內卿又繼先卿而登用此誠國朝罕有之事卿心之憂畏安得不然而憂畏自憂畏做事自做事亦必一邊憂畏一邊做事勇往直前盡誠擔當然後憂畏之心亦可以因此而少紓今若徒事巽讓不思所以勉膺之道則四方瞻聆豈不反以其過中爲惑乎勉回初志無庸更辭也時秀曰殿下亦必知臣之本末矣臣之才具果可以當此任乎區區一身之狼狽有不敢暇恤而若使居此位者至於狼狽則於國事何哉予曰向亦有言於左相矣擇相之道必取相業相望相才而自卿爰立之後物情聞甚洽然物情之如此卽所謂相望也由是而做去則相才也相業也亦在於此而目下時措之宜惟在於彌綸保合偕底大道使擧措得其當而已予之所期望於卿者亦不外於此矣
정조 23년 · 강
命前僉知崔世澤上疏付之內閣來頭農書印行時採入其要語